Ikea trekker Elg-lasagne etter funn av svinekjøtt
Ikea har funnet grisekjøtt i produktet og trekker hele beholdningen fra markedet. Lasagnen er solgt i Norge i flere uker. - Dessverre er produktet allerede solgt til våre kunder mellom midten av februar til og med 22. mars, sier Siv Egger, pressevakt i Ikea til VG. Det var 22. mars Ikea fikk de første indikasjonene på at det var svinekjøtt i produktet, og besluttet å trekke lasagnen fra samtlige varehus. Det var Svenska Dagbladet som først omtalte saken. Ikea vet ikke hvor i prosessen det gikk galt.Leverandørene av elg-lasagnen er den samme som leverte storfe-produkter med spor av hestekjøtt. Ikea vil likevel ikke bytte leverandør. - Elg-lasagnen er produsert i forkant av hestekjøtt-episoden, og vi har siden den gang blitt enda strengere med leverandøren for å hindre smitte mellom kjøttyper, sier hun. Berlingske tidene skriver at Ikea til sammen har trukket 17.600 lasagnepakker tilbake fra hele Europa. I motsetning til hestekjøttet, som kunne inneholde spor av medisiner, er svinet i følge Egger ufarlig. - Å ha spist lasagnen vil dermed ikke innebære noen helsemessig risiko, men det er uholdbart at det som står på pakken ikke stemmer overens med innholdet, sier hun. Elglasagnen var populær mens den fremdeles var i hyllene, og det er uvisst om den igjen blir å finne i Ikeas sortiment. - Det har vi ikke tatt stilling til enda, sier Egger.
Nok en gang må varehuset trekke et stort parti matvarer. Denne gangen var det svin i elg-lasagnen.